මොරටුව අඟුලානේ පදිංචි තරුණයින් දෙදෙනකු අත්අඩංගුවට ගෙන ඝාතනය කළ බවට අඟුලාන පොලිසියේ හිටපු ස්ථානාධිපතිවරයා සහ තවත් පොලිස් නිලධාරීන් තිදෙනෙකුට එරෙහිව ඉදිරිපත් කරන අධි චෝදනා විභාග කිරීම සඳහා ත්‍රිත්ව මහාධිකරණ විනිසුරු මඬුල්ලක් අගවිනිසුරු අසෝක සිල්වා මහතා විසින් ඊයේ (23) පත් කෙරිණි.කොළඹ මහාධිකරණ විනිසුරුවරුන් වන දීපාලි විජේසුන්දර, මහත්මිය (සභාපති) ඩබ්. ටී. එම්. පී. බී. වරාවැව මහතා සහ කුමුදුනී වික්‍රමසිංහ මහත්මිය විනිසුරු මඬුල්ල සඳහා පත්කර සිටිති.පොලිස් පරීක්ෂක ඉන්ද්‍රවංශ කුමාරසිරි, ටී. වී. නිව්ටන්, පොලිස් කොස්තාපල් නිහාල් ජයරත්න සහ ජනපි‍්‍රය සේනාරත්නට එරෙහිව නීතිපතිවරයා ඉදිරිපත් කරනු ලබන අධිචෝදනා විභාග කිරීම සඳහා අපරාධ නඩු විධාන සංග්‍රහයේ 450 වගන්තිය යටතේ අගවිනිසුරුවරයා විසින් මෙම විනිසුරු මඬුල්ල පත් කර තිබේ.2009 අගෝස්තු 13 දා මොරටුව අඟුලානේදී දිනේෂ් තරංග සහ ධනුෂ්ක උදයංග අත්අඩංගුවට ගැනීමෙන් පසුව වෙඩි තබා ඝාතනය කර තිබිණි.